કઈ ફાઇલોની વાત ચાલે છે તેવો પહેલો સવાલ થશે. ગુજરાતમાં ચૂંટણી છે એટલે અનેકની ફાઇલો ખૂલી રહી છે. આ વખતે ફાઇલો એટલે ઓડિયો અને વિડિયો ટેપ. પણ આપણે જે વાત કરવાની છે તે ફાઇલો એટલે સરકારી દસ્તાવેજો ધરાવતી અસલી ફાઇલો. ટોપ સિક્રેટ લખેલી ફાઇલો સરકારી તીજોરીમાં બંધ પડી હોય છે. તે ખુલે ત્યારે તેમાંથી એવી વાતો બહાર આવે જે સત્તાસ્થાને બેઠેલા લોકોને ફાવે નહિ. કેટલીક ફાઇલો એવી હોય છે જે સમગ્ર રાષ્ટ્રને ક્ષોભમાં મૂકી શકે. હવે તમને યાદ આવી જશે કે સુભાષચંદ્ર બોઝ વિશેની ફાઇલો આ કેટેગરીમાં આવે છે. પણ અહીં જે વાત કરવાની છે તે બોઝની ફાઇલો વિશે નથી, પણ અમેરિકામાં કેનેડીની હત્યા થઈ તે વિશેની ફાઇલોની વાત છે. ગયા અઠવાડિયે પ્રમુખ ડોનાલ્ડ ટ્રમ્પે 2800 દસ્તાવેજો સાથેની ફાઇલો ખૂલી મૂકી. આ ફાઇલો 1963માં તે વખતના અમેરિકન પ્રમુખ જ્હોન એફ. કેનેડીની હત્યા અને તેની આસપાસ ગૂંથાઈ ગયેલા રહસ્યના ઝાળાં વિશેની છે. ભારતમાં બોઝ વિશેની ફાઇલો પણ જાહેર કરવી કે કેમ તેનો લાંબો વિવાદ ચાલ્યો હતો. બધી જ ફાઇલો જાહેર કરી શકાઈ નથી. તેવું જ અમેરિકામાં પણ થયું છે. એફબીઆઇ અને સીઆઇએ દ્વારા કેટલીક ફાઇલો જાહેર ના કરો તેવું સૂચન મળ્યું હતું. 1963માં હત્યા થઈ તેને 45 વર્ષ થઈ ગયા છે, પણ ફાઇલોમાં કેટલીક એવી વાતો છે જે આજે પણ રિલેવન્ટ થઈ શકે છે. તે કારણે કેટલીક ફાઇલો હાલ પૂરતી બંધ રખાઈ છે. 1992માં અમેરિકન સંસદમાં એવો નિર્ણય લેવાયો હતો કે 26 ઓક્ટોબર, 2017ના રોજ આ ફાઇલો જાહેર કરવી.